****

**KAZLŲ RŪDOS SAVIVALDYBĖS TARYBA**

**SPRENDIMAS**

**DĖL KAZLŲ RŪDOS SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ PATVIRTINIMO**

2020 m. balandžio 6 d. Nr. TS-58

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos nevyriausybinių organizacijų plėtros įstatymo Nr. XII˗717 pakeitimo įstatymo 2 straipsnio 4 dalimi Kazlų Rūdos savivaldybės taryba n u s p r e n d ž i a:

1. Patvirtinti Kazlų Rūdos savivaldybės nevyriausybinių organizacijų tarybos nuostatus (pridedama).

2. Pripažinti netekusiu galios Kazlų Rūdos savivaldybės tarybos 2014 m. spalio 22 d. sprendimą Nr. TS IV(40)-2205 „Dėl Kazlų Rūdos savivaldybės nevyriausybinių organizacijų tarybos nuostatų patvirtinimo“.

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA

Kazlų Rūdos savivaldybės tarybos

2020 m. balandžio 6 d.

sprendimu Nr. TS-58

**KAZLŲ RŪDOS SAVIVALDYBĖS NEVYRIAUSYBINIŲ ORGANIZACIJJŲ TARYBOS NUOSTATAI**

**I. SKYRIUS**

**BENDROSIOS NUOSTATOS**

1. Kazlų Rūdos savivaldybės nevyriausybinių organizacijų tarybos nuostatai (toliau – nuostatai) reglamentuoja Kazlų Rūdos savivaldybės nevyriausybinių organizacijų tarybos (toliau – NVO taryba) funkcijas, teises ir darbo organizavimo tvarką.

2. NVO taryba – prie Savivaldybės tarybos visuomeniniais pagrindais veikiantis patariamasis kolegialus organas.

3. NVO tarybos sudėtį ir nuostatus tvirtina, keičia, pildo Savivaldybės taryba.

4. NVO taryba savo veikloje vadovaujasi Lietuvos Respublikos Konstitucija, Lietuvos Respublikos nevyriausybinių organizacijų plėtros įstatymu, kitais teisės aktais ir šiais nuostatais.

**II. SKYRIUS**

**NVO TARYBOS VEIKLOS TIKSLAS IR FUNKCIJOS**

5. NVO tarybos veiklos tikslas – skatinti NVO veiklą ir plėtrą, stiprinti bendradarbiavimą tarp savivaldybės institucijų, įstaigų ir nevyriausybinių organizacijų.

6. Siekdama įgyvendinti savo tikslą NVO taryba vykdo šias funkcijas:

6.1.teikia Savivaldybės institucijoms ir įstaigoms pasiūlymus dėl savivaldybės teritorijoje veikiančių nevyriausybinių organizacijų stiprinimo;

6.2. dalyvauja rengiant Savivaldybės institucijų ir įstaigų teisės aktų, susijusių su nevyriausybinių organizacijų plėtra, projektus;

6.3. dalyvauja savivaldybės institucijoms ir įstaigoms atliekant analizę dėl savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;

6.4. dalyvauja darbo ar ekspertų grupių nevyriausybinių organizacijų plėtros valstybės politikos klausimams svarstyti veikloje;

6.5. atlieka kitas teisės aktų nustatytas funkcijas.

**III. SKYRIUS**

**NVO TARYBOS TEISĖS**

7. NVO taryba turi teisę:

7.1. dalyvauti Savivaldybės tarybos, Savivaldybės administracijos struktūrinių padalinių posėdžiuose, kuriuose svarstomi su nevyriausybinėmis organizacijomis susiję klausimai;

7.2. įstatymų nustatyta tvarka gauti iš Savivaldybės administracijos padalinių, skyrių, kitų įstaigų bei organizacijų informaciją ir dokumentus, kurių reikia NVO tarybos veiklai;

7.3. kviesti į NVO tarybos posėdžius Savivaldybės institucijų ir įstaigų, nevyriausybinių organizacijų atstovus, nepriklausomus ekspertus;

7.4. bendradarbiauti su kitomis Savivaldybėje veikiančiomis patariamosiomis tarybomis.

**IV. SKYRIUS**

**NVO TARYBOS SUDARYMAS IR DARBO ORGANIZAVIMAS**

8. NVO tarybą 2 metų laikotarpiui tvirtina Savivaldybės taryba. NVO taryba sudaroma iš 12 narių taip, kad ne daugiau kaip ½ NVO tarybos narių būtų savivaldybės institucijų ir įstaigų atstovai, kuriuos deleguoja Savivaldybės taryba ir Savivaldybės administracijos direktorius, ir ne mažiau kaip ½ NVO tarybos narių būtų nevyriausybinių organizacijų, veikiančių savivaldybės teritorijoje, atstovai, kuriuos (po vieną) deleguoja jaunimo, kultūros, sporto, socialinių ir kitų veiklos sričių nevyriausybinės organizacijos bei vietos bendruomenės.

9. NVO tarybos nario įgaliojimai nutrūksta, jeigu:

9.1. NVO tarybos narys atsistatydina savo noru anksčiau, negu pasibaigia NVO tarybos kadencija;

9.2. nutrūksta jo darbo (tarnybos) santykiai atstovaujamoje Savivaldybės institucijoje ar įstaigoje;

9.3. nutrūksta jo narystė atstovaujamoje nevyriausybinėje organizacijoje;

9.4. jis atšaukiamas jį delegavusios Savivaldybės institucijos ar įstaigos, ar nevyriausybinės organizacijos sprendimu.

10. NVO tarybos veiklos principai:

10.1. NVO tarybos veiklos pagrindinė forma yra posėdžiai;

10.2. posėdžiai laikomi teisėtais, kai juose dalyvauja ne mažiau kaip ½ NVO tarybos narių;

10.3. NVO tarybos pirmininką ir pirmininko pavaduotoją vienų metų kadencijai iš savivaldybės nevyriausybinių organizacijų tarybos narių visų jos narių balsų dauguma slaptu balsavimu renka Savivaldybės NVO taryba. Tarybos pirmininku išrinkus savivaldybės institucijos ar įstaigos atstovą, pirmininko pavaduotoju turi būti renkamas nevyriausybinių organizacijų atstovas. Tarybos pirmininku išrinkus nevyriausybinių organizacijų atstovą, pirmininko pavaduotoju renkamas savivaldybės institucijos ar įstaigos atstovas;

10.4. NVO tarybos pirmininkas šaukia posėdžius, sudaro darbotvarkes, pirmininkauja posėdžiams, vykdo kitus NVO tarybos pavedimus ar sprendimus;

10.5. NVO tarybos posėdžiai šaukiami prireikus, bet ne rečiau kaip kartą per ketvirtį.

11. NVO tarybos narys, negalintis dalyvauti posėdyje, turi teisę išreikšti savo nuomonę, t.y. balsuoti elektroniniu paštu. Sprendimai priimami, kai jiems pritaria daugiau kaip pusė narių. Balsams pasiskirsčius po lygiai, sprendimą lemia pirmininkaujančio asmens balsas.

12. NVO tarybos sprendimai yra vieši, informacija skelbiama Kazlų Rūdos savivaldybės interneto svetainėje.

**V. SKYRIUS**

**BAIGIAMOSIOS NUOSTATOS**

13. Savivaldybės NVO tarybą techniškai aptarnauja ir pirmąjį NVO tarybos posėdį šaukia savivaldybės administracija.

14. NVO tarybos posėdžių protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_